۱۴۴۶-۵-۵ تاریخ نشر شوی خبرونه مرکزی ریاست ‏المان هېواد نه ۴۵ په اور سخت سوځېدلی او د میکروبی هډوکو پر ناروغۍ اخته ماشومان تر رغېدو وروسته هېواد ته راستانه او ٨٩ نور یاد هېواد ته د درملنې په موخه واستول شول نن پنجشنبه د جمادی الأولی د میاشتې پر ۵مه، کابل هوایی نړیوال ډګر کې په یاد مناسبت جوړو شویو مراسمو کې دافغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور په خپلو خبرو کې راستنو شویو ناروغانو ته د ښه راغلاست ویلو ترڅنګ د دوی په درملنه او سلامتیا خوښی څرګنده کړه او د روغتیا د بېرته ترلاسه کولو د ستر الهی نعمت مبارکی یې ورکړه. ښاغلی دلاور د المان د سولې کلی مرستندوی بنسټ له مسٸولینو او ډاکټرانو هم مننه وکړه، چې له افغان ولس سره په بېلابېلو برخو کې بشرپالې مرستې کوی او په اور د سخت سوځېدلیو او د میکروبی هډوکو لرونکو ماشومانو د درملنې، پالنې او د دوی د ساتنې په برخه کې یې د سهولتونو زمینه برابره کړې، نوموړی زیاته کړه: " افغانی سره میاشت د المان د سولې کلی له خیریه بنسټ سره د شوی هوکړه لیک له مخې هر کال ۲ ځل په اور سخت سوځېدلی او د میکروبی هډوکو ناروغۍ لرونکی ماشومان، چې عمرونه یې له یو نه تر ۱۱ کلونو پورې وی، المان هېواد ته د درملنې په موخه لېږی او سره میاشت هیله لری څو دا لړۍ همداسې جاری وساتل شی." د یادونې وړ ده چې نن ورځ ۴۵ تنه ناروغ ماشومان د بشپړې سلامتیا او روغتیا له ترلاسه کولو وروسته هېواد ته راستانه او ٨٩ نور هغه ماشومان چې په اور سخت سوځېدلی او هډوکی یې میکروبی شوی و، د درملنې په موخه المان هېواد ته واستول شول. مرکزی ریاست د افغانی سرې میاشتې سرپرست عمومی رئیس شیخ الحدیث شهاب الدین دلاور له مل پلاوی سره، د سرې میاشتې له لوری ۲۸۸ زلزله ځپلو کورنیو ته د جوړو شویو کورونو د سپارلو په موخه هرات ولایت ته ورسېد! هرات ‏هرات ولایت کې ٢٨٨ زلزله ځپلو کورنیو ته د استوګنې رغول شوی کورونه وسپارل شول نن پنجشنبه د جمادی الأولی د میاشتې پر ۵مه، د افغانی سرې میاشتې له لوری د هرات ولایت د ګلران ولسوالۍ په شکر آب، بند افضل او سنګ کوتل سیمو کې ٢٨۵ او د زنده جان په ولسوالۍ کې ٣ زلزله ځپلو کورنیو ته د سرې میاشتې له لوری د استوګنې په پار رغول شوی کورونه د افغانی سرې میاشتې د سرپرست عمومی رئیس ښاغلی شیخ الحدیث شهاب الدین دلاور، د هرات ولایت والی ښاغلی شیخ الحدیث نور احمد اسلام جار، د یاد ولایت د علماوو شورا د غړو، د سرې میاشتې د لویدیځ زون او نماینده ګیو د مسٸولینو، د نړیوال فدراسیون استازو او د یو شمېر ولایتی چارواکو په شتون کې د یوې پرتمېنې غونډې په ترڅ کې وسپارل شول. په یاد مناسبت په جوړه شوې غونډه کې د افغانی سرې میاشتې سرپرست عمومی رئیس په خپلو خبرو کې د هرات زلزله ځپلو کورنیو ته د تسلیت وړاندې کولو ترڅنګ په یاد ناورین خواشینی وښوده او دا پېښه یې د الله تعالی له لوری یو الهی امتحان یاد کړ او ویې ویل چې په داسې حالاتو کې صبر د مسلمان بنده لپاره لوی اجر له ځانه سره لری. ښاغلی دلاور د افغانی سرې میاشتې له لوری یادو زلزله ځپلو کورنیو ته تر دې مهاله د ترسره شوو بشرپالو او روغتیایی خدماتو په اړه تفصیلی وینا وکړه او د ټول هېواد په کچه د پېښځپلو، اړمنو، ناچارو، بې سرپرسته کورنیو او ناروغانو لاسنیوی یې د سرې میاشتې کاری مسٸولیت او وجیبه وګڼله او زیاته یې کړه چې ددې خیریه ملی ټولنې هر کارکوونکی په پوره ایماندارۍ او کامل اخلاص د هېوادوالو خدمت ته تیار دی او په دې برخه کې به هر وخت نه ستړې کېدونکې هلې ځلې کوی. ورپسې د هرات ولایت والی ښاغلی اسلام جار د یاد ولایت د ولسونو په استازولۍ د سرې میاشتې له لوری د هرات زلزله ځپلو لپاره د رغول شویو کورونو په پار د سرې میاشتې له مشرتابه مننه وکړه او ددې بشرپالې ملی ټولنې فعالیتونه یې وستایل. له دې وروسته د نړیوال فدراسیون استازی د یادې پروژې په اړه معلومات وړاندې کړل او د هېواد په کچه یې د افغانی سرې میاشتې د بشرپالو فعالیتونو مننه او قدردانی وکړ. د یادونې وړ ده چې د افغانی سرې میاشتې په تخنیکی همکارۍ او د نړیوال فدراسیون په مالی ملاتړ یاد استوګنیز کورونه رغول شوی. د یادو کورونو په رغونه په ټوله کې څه د پاسه ١٠٢ میلیونه افغانۍ لګښت راغلی چې په هر کور ( ٣۵۶۵۰۰) مصرف ترسره شوی.